Vrystaat se Curriebekerdae allig verbyVrystaat se dae as deel van die reeks om die Curriebeker is na alle waarskynlikheid ná 121 jaar verby. Vrydag se Pumas-sege van 42-14 (rustyd 28-7) in Bloemfontein het dit beklemtoon dat die Blikore nie mededingend aan sowel die Pro14-liga as die Curriebeker-reeks tegelyk kan deelneem nie. Die groot sege ten spyt, is dit maar die Laevelders se tweede oorwinning in vyf wedstryde en is hulle derde laaste uit sewe spanne. Hulle het eenvoudig die spel uit die staanspoor oorheers, en het drie keer gaan druk voor die tuisspan kon antwoord. As hulle nie hul greep in die tweede helfte verslap het nie, kon die telling veel hoër gewees het. Vrystaat kon nie ʼn enkele wedstryd in die reeks wen nie, en is gemiddeld met 40-16 verslaan. Dit lyk of die Eerste Liga hul voorland is. Die Blikore het in 1897 aan hul eerste Curriebeker-toernooi deelgeneem, en was toe ook laaste. ♦ In Potchefstroom het die Luiperds hul onoorwonne rekord in die Eerste Liga behou deur Grens met 47-22 te verslaan (rustyd 21-3). Puntemakers – Vrystaat 14 (7) – Drieë: Rudi Paige, Jannes Snyman. Doelskoppe: Ernst Stapelberg, Reinhardt Erwee. Pumas 42 (28) – Drieë: Ryan Nell (2), Morné Joubert, Neil Maritz, Marnus Schoeman, Simon Westraadt. Doelskoppe: Chris Smith (5), Kobus Marais.